Дэрэжэгъуэрэ гукъыдэжрэ
Сабийхэр хъумэным и дунейпсо махуэр ди республикэм Iэтауэ щагъэлъэпIащ. Абы теухуа гуфIэгъуэ зэхуэс щекIуэкIащ Дзэлыкъуэкъуажэ дэт ЩэнхабзэмкIэ унэм. Дзэлыкъуэ районым и администрацэмрэ ЛэжьыгъэмкIэ, цIыхухэр IэнатIэкIэ къызэгъэпэщынымрэ социальнэу ядэIэпыкъунымкIэ и центрымрэ я жэрдэмкIэ къызэрагъэпэща зэIущIэм ирагъэблэгъащ бынунагъуэшхуэхэмрэ зыхуей хуэмызэхэмрэ щапI сабий 500-м нэс.
ЩIыналъэ администрацэм и пресс-IэнатIэм и лэжьакIуэ Щокъуий Iэминэ хъыбар къызэрыдигъэщIамкIэ, гуфIэгъуэм кърихьэлIа ныбжьыщIэхэм гуапэу ехъуэхъуащ щIыпIэ администрацэм и Iэтащхьэ Джатэ Руслан.
— Мы дунейм щыдиIэ фIыгъуэхэм я нэхъыщхьэ дыдэщ сабийхэр. Балигъхэм ди къалэнщ абыхэм я гъащIэр хъумэным, ахэр узыншэу къэгъэтэджыным, щIэныгъэрэ IэщIагъэрэ етыным гулъытэшхуэ дапщэщи хуэтщIыну. Абы къыхэкIыу къыхэзгъэщыну сыхуейт нобэрей махуэшхуэр сабийхэм я мызакъуэу, балигъхэми яхуэгъэзауэ зэрыщытыр, — жиIащ Джатэм. — Сабий псоми си гуапэу сынывохъуэхъу фыузыншэу, фынасыпыфIэу, фи адэ-анэхэр къыфщхьэщыту фыпсэуну, гъащIэм фи увыпIэ къыщывгъуэтыну, ди щIыналъэ дахэм и цIэр фIыкIэ зыгъэIун куэд къыфхэкIыну.
Сабийхэм папщIэ къызэрагъэпэща концертыр куэдым ягу ирихьащ. Апхуэдэу цIыкIухэм я хьэщIащ Кулиев Къайсын и цIэр зезыхьэ Балъкъэр къэрал драмэ театрым и артистхэр. Абыхэм ягъэлъэгъуащ «ТхьэкIумэкIыхь хьилэшы» спектаклыр. КъыкIэлъыкIуэу сабийхэр хэтащ зэпеуэ зэмылIэужьыгъуэхэм.
Махуэшхуэ зэхуэсым кърихьэлIа сабийхэм псоми тыгъэхэр хуащIащ. Абыхэм иратащ пыIэ цIыкIухэр, топхэр. ЦIыкIухэм яхуэупсащ IэфIыкIэхэмкIэ, лэкъумхэр, щIымэракIуэхэр ирагъэшхащ. Абыхэм ягъуэта гукъыдэжымрэ дэрэжэгъуэмрэ куэдрэ яхурикъунщ.
ЖЫЛАСЭ Маритэ.
